Document ID: 32002D0858

Komisijas Lēmums
(2002. gada 29. oktobris),
ar ko paredz īpašus nosacījumus zvejniecības produktu importam no Mozambikas
(izziņots ar dokumenta numuru C(2002) 4094)
(Dokuments attiecas uz EEZ)
(2002/858/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības nosacījumus zvejniecības produktu ražošanai un laišanai tirgū [1], kurā jaunākie grozījumi izdarīti ar Direktīvu 97/79/EK [2], un jo īpaši tās 11. panta 1. punktu,
tā kā:
(1) Komisijas vārdā Mozambikā ir veikta pārbaude, lai pārbaudītu apstākļus, kādos zvejniecības produktus ražo, glabā un nosūta uz Kopienu.
(2) Mozambikas tiesību aktu prasības attiecībā uz zvejniecības produktu veterināro ekspertīzi un kontroli var uzskatīt par līdzvērtīgām tām prasībām, kas paredzētas Direktīvā 91/493/EEK.
(3) Konkrēti Departamento de Inspecção de Pescado (DIP) - Ministério das Pescas spēj efektīvi pārbaudīt spēkā esošo tiesību aktu piemērošanu.
(4) Ir lietderīgi paredzēt sīki izstrādātus noteikumus attiecībā uz veselības sertifikātiem, kas atbilstoši Direktīvai 91/493/EEK jāpievieno tiem zvejniecības produktu sūtījumiem, kurus no Mozambikas importē Kopienā. Jo īpaši šie noteikumi precizē sertifikāta paraugu, minimālās prasības attiecībā uz valodu vai valodām, kādā(-ās) tas jāsagatavo, un tās personas statusu, kura ir pilnvarota sertifikātu parakstīt.
(5) Izņemot konkrētus saldētus produktus, uz marķējuma, ko piestiprina zvejniecības produktu iepakojumiem, jābūt trešās valsts nosaukumam un to izcelsmes uzņēmuma, zivju pārstrādes kuģa, saldētavas vai saldētājkuģu apstiprinājuma/reģistrācijas numuram.
(6) Tāpat ir jāizveido apstiprināto uzņēmumu, zivju pārstrādes kuģu vai saldētavu saraksts un to saldētājkuģu saraksts, kuri aprīkoti atbilstīgi Padomes 1992. gada 16. jūnija Direktīvas 92/48/EEK prasībām, ar ko paredz minimālos higiēnas noteikumus, ko piemēro nozvejotajiem zvejniecības produktiem, kuri atrodas konkrētos kuģos saskaņā ar Direktīvas 91/493/EEK [3] 3. panta 1. punkta a) apakšpunkta I daļu. Šie saraksti jāizveido, ņemot vērā DIP paziņojumu Komisijai. Tādēļ DIP ir atbildīga par atbilstības nodrošināšanu Direktīvas 91/493/EEK attiecīgajiem noteikumiem.
(7) DIP ir sniegusi oficiālas garantijas par Direktīvas 91/493/EEK pielikuma V nodaļā paredzēto noteikumu izpildi zvejniecības produktu kontrolē un par tādu higiēnas prasību ievērošanu, kas līdzvērtīgas minētajā direktīvā noteiktajām.
(8) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Departamento de Inspecção de Pescado (DIP) - Ministério das Pescas ir kompetentā iestāde Mozambikā, kas pārbauda un apliecina zvejniecības produktu atbilstību Direktīvas 91/493/EEK prasībām.
2. pants
1. Zvejniecības produktiem, ko importē Kopienā no Mozambikas, jāatbilst 2., 3. un 4. punktā paredzētajiem nosacījumiem.
2. Visiem sūtījumiem ir jāpievieno numurēts veselības sertifikāta oriģināls, kas ir pienācīgi aizpildīts, parakstīts, datēts un ir uz vienas lapas, saskaņā ar šā lēmuma I pielikumā norādīto paraugu.
3. Produktiem jābūt no šā lēmuma II pielikumā uzskaitītajiem apstiprinātiem uzņēmumiem, zivju pārstrādes kuģiem, saldētavām vai reģistrētiem saldētājkuģiem.
4. Izņemot saldētus zvejniecības produktus, kas nav fasēti un ir paredzēti konservētas pārtikas ražošanai, uz visiem iepakojumiem ir jābūt neizdzēšamam vārdam "MOZAMBIKA" un izcelsmes uzņēmuma, zivju pārstrādes kuģu, saldētavu vai saldētājkuģu apstiprinājuma/reģistrācijas numuram.
3. pants
1. Šā lēmuma 2. panta 2. punktā minētais sertifikāts ir jāsagatavo vismaz vienā tās dalībvalsts oficiālajā valodā, kurā veic pārbaudes.
2. Sertifikātā ir jābūt DIP pārstāvja vārdam, amatam un parakstam un oficiālajam zīmogam tādā krāsā, kas atšķiras no citu atzīmju krāsas.
4. pants
Šo lēmumu piemēro no 2002. gada 20. decembra.
5. pants
Šis lēmums ir adresēts dalībvalstīm.
Briselē, 2002. gada 29. oktobrī

Labels: 0
3
8
6
18